b'\n_START_ARTICLE_\nVaclovas Augustinas\n_START_PARAGRAPH_\nVaclovas Augustinas (g. 1959 m. spalio 17 d. Vilniuje) \xe2\x80\x93 kompozitorius, choro dirigentas, pedagogas.\n_START_SECTION_\nBiografija\n_START_PARAGRAPH_\n1966\xe2\x80\x931976 m. mok\xc4\x97si Vilniaus A. Vienuolio vidurin\xc4\x97je mokykloje, 1966\xe2\x80\x931978 m. dainavo Vilniaus mokytoj\xc5\xb3 nam\xc5\xb3 berniuk\xc5\xb3 ir jaunuoli\xc5\xb3 chore \xc4\x84\xc5\xbeuoliukas. 1976\xe2\x80\x931981 m. Lietuvos valstybin\xc4\x97je konservatorijoje studijavo choro dirigavim\xc4\x85 (vyr. d\xc4\x97st. H. Perel\xc5\xa1teino klas\xc4\x97), 1984\xe2\x80\x931992 m. Lietuvos muzikos akademijoje studijavo kompozicij\xc4\x85 (prof. J. Juzeli\xc5\xabno klas\xc4\x97). 1993\xe2\x80\x931995 m. tobulinosi \xc5\xa1ios akademijos Kompozicijos katedros meno aspirant\xc5\xabroje._NEWLINE_1979\xe2\x80\x931992 m. \xe2\x80\x9e\xc4\x84\xc5\xbeuoliuko\xe2\x80\x9c muzikos mokyklos mokytojas, 1980\xe2\x80\x931982 m. berniuk\xc5\xb3 ir jaunuoli\xc5\xb3 choro \xe2\x80\x9e\xc4\x84\xc5\xbeuoliukas\xe2\x80\x9c dirigentas, 1987\xe2\x80\x931990 m. Vilniaus roko grup\xc4\x97s \xe2\x80\x9eAntis\xe2\x80\x9c muzikantas._NEWLINE_Nuo 1996 m. Lietuvos muzikos akademijos Choro dirigavimo katedros ir Kompozicijos katedros d\xc4\x97stytojas, nuo 1997 m. ir Vilniaus pedagoginio universiteto Meninio ugdymo katedros d\xc4\x97stytojas._NEWLINE_Nuo 1992 m. Vilniaus miesto savivaldyb\xc4\x97s kamerinio mi\xc5\xa1riojo choro (25 dalyviai) \xe2\x80\x9eJauna muzika\xe2\x80\x9c meno vadovas ir dirigentas. Jo kaip chorved\xc5\xbeio darbas su \xc5\xa1iuo kolektyvu \xe2\x80\x93 dirigento k\xc5\xabrybin\xc4\x97s ir menin\xc4\x97s brandos aukso am\xc5\xbeius. Choras pareng\xc4\x97 kelis \xc5\xa1imtus u\xc5\xbesienio klasik\xc5\xb3 ir \xc5\xa1iuolaikini\xc5\xb3 k\xc5\xabrini\xc5\xb3, daug d\xc4\x97mesio skyr\xc4\x97 ir \xc5\xa1iuolaikin\xc4\x97s lietuvi\xc5\xb3 muzikos propagavimui, sureng\xc4\x97 apie 150 koncert\xc5\xb3 Lietuvoje ir svetur. Choras yra daugelio tarptautini\xc5\xb3 konkurs\xc5\xb3 laureatas: 1992 m. R. Schumanno Vokietijoje (Zwickau) pirma premija, Vengrijoje (Debrecene) pirma premija ir Grand Prix, 1993 m. Bulgarijoje (Varnoje) Grand Prix Europo, Japonijoje (Takarazukoje) pirma premija ir Grand Prix, \xc5\xa0veicarijoje (Neuchatelyje) pirma premija, 1991 m. Pasaulio lietuvi\xc5\xb3 dain\xc5\xb3 \xc5\xa1vent\xc4\x97s konkurse Vilniuje gavo Grand Prix, o 1996 m. Ispanijoje (Tolozoje) \xe2\x80\x93 pirm\xc4\x85, antr\xc4\x85 ir tre\xc4\x8di\xc4\x85 premijas. \xe2\x80\x9eJauna muzika\xe2\x80\x9c koncertavo Vokietijoje, Latvijoje, \xc5\xa0vedijoje, Austrijoje, Izraelyje, Suomijoje, Danijoje, Vengrijoje, Slov\xc4\x97nijoje, Italijoje, Norvegijoje, \xc5\xa0veicarijoje, Ispanijoje ir Pranc\xc5\xabzijoje. Choras su simfoniniais ir kameriniais orkestrais atliko stambi\xc5\xb3 kantatinio \xe2\x80\x93 oratorinio \xc5\xbeanro J. S. Bacho, G. F. H\xc3\xa4ndelio, W. A. Mozarto, A. Vivaldi, G. Verdi, G. Puccini, F. Schuberto, I. Stravinskio, M. Ravelio, E. Elegaro, K. Pendereckio, D. \xc5\xa0ostakovi\xc4\x8diaus, A. Sch\xc3\xb6nbergo ir kit\xc5\xb3 autori\xc5\xb3 k\xc5\xabrini\xc5\xb3. \xe2\x80\x9eJauna muzika\xe2\x80\x9c pareng\xc4\x97 sud\xc4\x97ting\xc5\xb3 k\xc5\xabrini\xc5\xb3 program\xc5\xb3 \xc4\xaf meistri\xc5\xa1kumo kursus pakviestiems dirigentams i\xc5\xa1 Danijos, Japonijos, Vokietijos, \xc5\xa0vedijos ir kit\xc5\xb3 \xc5\xa1ali\xc5\xb3. Choras i\xc5\xa1leido du kompaktinius diskus, padar\xc4\x97 \xc4\xafra\xc5\xa1\xc5\xb3 Lietuvos ir Danijos radijui. \xe2\x80\x9eJauna muzika\xe2\x80\x9c yra tarptautin\xc4\x97s chorin\xc4\x97s muzikos federacijos ir \xe2\x80\x9eEuropa Cantat" nar\xc4\x97. Choras dalyvavo 1998 m. II Pasaulio lietuvi\xc5\xb3 dain\xc5\xb3 \xc5\xa1vent\xc4\x97je Vilniuje \xe2\x80\x93 chor\xc5\xb3 konkurso antrojo turo klausytojams atliko F. Martino Mi\xc5\xa1ias._NEWLINE_V. Augustinas ved\xc4\x97 meistri\xc5\xa1kumo kursus ir skait\xc4\x97 paskaitas 1993 m. \xc5\xa0vedijos chor\xc5\xb3 dirigent\xc5\xb3 suva\xc5\xbeiavime, 1996 m. tarptautiniame chor\xc5\xb3 festivalyje Ispanijoje, 1997 m. Klaip\xc4\x97doje. 1992 m. gavo speciali\xc4\x85 dirigento premij\xc4\x85 tarptautiniame chor\xc5\xb3 konkurse Debrecene (Vengrija) ir 1994 m. Lietuvos kult\xc5\xabros ministerijos premij\xc4\x85 u\xc5\xbe lietuvi\xc5\xb3 kompozitori\xc5\xb3 k\xc5\xabrini\xc5\xb3 populiarinim\xc4\x85. 1998 m. II Pasaulio lietuvi\xc5\xb3 dain\xc5\xb3 \xc5\xa1vent\xc4\x97s Vilniuje dirigentas._NEWLINE_Nuo 1993 m. V. Augustinas \xe2\x80\x93 Lietuvos kompozitori\xc5\xb3 s\xc4\x85jungos narys. Suk\xc5\xabr\xc4\x97 instrumentini\xc5\xb3 ir vokalini\xc5\xb3 k\xc5\xabrini\xc5\xb3. Tai kantata mi\xc5\xa1riajam chorui \xe2\x80\x9ePaklauskit vaiko patarimo\xe2\x80\x9c, liaudies dain\xc5\xb3 aran\xc5\xbeuot\xc4\x97s mi\xc5\xa1riajam chorui \xe2\x80\x9eSupkit meskit\xe2\x80\x9c ir \xe2\x80\x9eTreput\xc4\x97 martela\xe2\x80\x9c, mi\xc5\xa1riajam chorui, sopranui ir simfoniniam orkestrui \xe2\x80\x9eGloria\xe2\x80\x9c, dvigubam chorui a cappella \xe2\x80\x9eHymne a Saint Martin\xe2\x80\x9c, i\xc5\xa1pl\xc4\x97tota liaudies daina \xe2\x80\x9eP\xc5\xabt\xc4\x97 v\xc4\x97jas\xe2\x80\x9c, daina \xe2\x80\x9eB\xc4\x97k, kielele balta\xe2\x80\x9c, \xe2\x80\x9eRambynas" ir kt.\n_START_SECTION_\n\xc5\xa0altinis\n_START_PARAGRAPH_\nBoleslovas Zubrickas. Pasaulio lietuvi\xc5\xb3 chorved\xc5\xbeiai: enciklopedinis \xc5\xbeinynas. Vilnius, 1999. Informacijos publikavimui gautas \xc5\xbeodinis autoriaus leidimas.'